
ПРЕССЪОБЩЕНИЕ
София, 19.11.2012
9 национални рекорда на първото състезание по свободно гмуркане в България
На 17-18.11 в гр. Банкя се проведе първото състезание по свободно гмуркане в България – Sofia Freediving Cup 2012. Състезанието се състоя на 25 метров басейн в СБР „Здраве”  по правилника на световната асоциация по свободно гмуркане (AIDA). 
Свободното гмуркане е гмуркане със задържане на дъха, без използването на водолазни бутилки. Пърчоначално практикувано в морските държави с цел набавяне на прехрана, а по-късно и военни действия, свободното гмуркане се развива през последните години и като спорт.  Създадената преди 20 години световна асоциация – AIDA - регламентира провеждането на състезания и опити за рекорди.

Sofia Freediving Cup беше открита от кмета на гр. Банкя г-н Рангел Марков. В рамките на двата състезателни дни (17-18.11) 35 състезателя от 5 страни премериха сили в 3 дисциплини.
В събота състезанието започна с най-атрактивната дисциплина - динамична апнеа с плавници:  хоризонтално плуване на един дъх под вода с плавници. Целта е да се покрие максимална дистанция, без значение от времето на гмуркане. Данаил Едрев изплува 162 метра под вода на един дъх и постави нов национален рекорд на България, като постижението му донесе бронзов медал в дисциплината. На първо място с еднакъв резултат (175 метра) са Арис Йоанидис и Димитрис Чатциментор от Гърция.
В неделя при статична апнеа:  максимално задържане на дъха, лежейки на повърхността на водата в неподвижно състояние първи стана отново Арис Йонидис с резултат 5 минути и 55 секунди.
След обедната почивка състезателите се съревноваваха в  дисциплината динамична апнеа без плавници:  отново хоризонтално плуване под вода, но без плавници (като при бруст стила).
Данаил Едрев направи 135 метра и подобри националния си рекорд с 24 метра, класирайки се на второ място. 

При жените безспорен фаворит беше Любица Трутич от Сърбия, която зае първите места във всички дисциплини (1 национален рекорд) и спечели купата на София по свободно гмуркане.

Румяна Боева от клуб „Приятели на морето” постави нови национални рекорди в две от дисциплините – 100 метра динамична апнеа с моноплавник и 3 минути и 45 секунди статична апнеа. Виктория Данова изплува 61 метра без плавници, което е отново е национален рекорд на България.

Общо 9 национални рекорда бяха подобрени в рамките на двата състезателни дни: 5 български, 1 сръбски, 2 естонски и 1 от Румъния. Състезанието получи отлична оценка от наблюдателите на световната федерация (AIDA) и ще стане традиционно, а България влезе във фридайвинг картата на Европа.
Sofia Freediving Cup 2012 се осъществи с любезната подкрепа на фирма „Дайвтек” ООД – официален вносител на Aqua Sphere и Suunto за България. Медиен партньор е Spearfish.org.

Фридайвингът става изключително атрактивен сред почитателите на екстремните спортове, които търсят контакт с морето по най-естествения възможен начин – на една глътка въздух, без тежка и обемна екипировка, която затруднява движенията и взаимодействието с морските обитатели. Постиженията на най-добрите атлети в състезателните дисциплини са впечатляващи:

· В дисциплината постоянен баласт с плавници (гмуркане на дълбочина, на един дъх, с плавници) световният рекорд при мъжете е 125 метра, а при жените 101 м.

· От басейновите дисциплини  рекордът за най-дълго задържане на дъха се държи от французина Стефан Мифсуд - 11 минути и 35 секунди, а при жените – Наталия Молчанова (Русия) – 8 минути и 23 секунди. В хоризонтално плуване под вода с плавници хърватинът Горан Чолак подобри върховото постижение на 273 метра, а при жените с 225 метра отново е Наталия Молчанова.

През последните 2 години свободното гмуркане се радва на все по-голям интерес и у нас. Вече има българско участие и медали от международни турнири, както и участие на Световно първенство,  на което Любомир Стефанов достига 60 метра дълбочина (национален рекорд на България). Това развитие закономерно доведе и до организирането на първото състезание у нас – Sofia Freediving Cup 2012. 
***
